PERUTUSAN YANG BERHORMAT MENTERI KEBUDAYAAN, BELIA DAN SUKAN SEMPENA HARI ANTARABANGSA ORANG KELAINAN UPAYA 2023 1. 3hb Disember sekali lagi menandakan Sambutan Hari Antarabangsa Orang Kelainan Upaya (International Day of Persons with Disabilities) di Negara Brunei Darussalam bersama Negara-Negara Ahli Pertubuhan Bangsa-Bangsa Bersatu (PBB) dengan tema "United in action to rescue and achieve the SDGs for, with and by persons with disabilities" iaitu "Bersatu-padu dalam tindakan menyelamat dan mencapai SDG untuk, dengan dan oleh orang kelainan upaya". 2. Fokus tema tahun ini adalah mengenai Matlamat Pembangunan Mampan atau Sustainable Development Goals (SDGs) dan bagaimana kita perlu berusaha ke arah tahun 2030 untuk menjadikan dunia lebih saksama bagi semua individu termasuk untuk Orang Kelainan Upaya (OKU). Tema ini juga menggariskan kepentingan penyertaan yang berterusan bagi memastikan pandangan dan suara OKU sentiasa diambilkira melalui pendekatan senegara. Perkara ini adalah mustahak untuk direalisasikan demi memastikan penjagaan dan kebajikan warga OKU akan sentiasa dipeduli dan tidak tercicir dari sokongan jaminan sosial. 3. Acara kemuncak Sambutan Hari Antarabangsa Orang Kelainan Upaya pada tahun ini ialah "Inclusive Fun Fest" yang akan diadakan pada Hari Ahad, 03 Disember 2023 bertempat di Taman Haji Sir Muda Omar Ali Saifuddien. Acara ini akan melibatkan kerjasama dari Kementerian Kesihatan, Jabatan Pendidikan Khas di bawah Kementerian Pendidikan, Pendidikan Khas Ugama di bawah Kementerian Hal Ehwal Ugama serta rakan-rakan strategik lain seperti Manpower Planning and Employment Council (MPEC), Pantai Jerudong Specialist Centre (PJSC), persatuan-persatuan OKU di bawah Majlis Kesejahteraan Orang Kelainan Upaya (MKOKU) seperti Special Olympics Brunei Darussalam (SOBD). Penglibatan daripada persatuan yang lain termasuklah Paralympic Council Brunei Darussalam (PCBD), Projek IMPIAN, La Vida, Uniklearn An Nur Harapan dan BI-JAK. 4. Menurut perangkaan Jabatan Pembangunan Masyarakat sehingga November 2023, sejumlah 5,617 orang pada masa ini menerima Elaun Kurang Upaya, dan seramai 1,090 orang menerima Elaun Penyedia Penjagaan, iaitu khas kepada penjaga OKU. Perutusan YB Menteri KKBS, Hari Antarabangsa OKU 2023| 1
5. Setelah berkuatkuasanya Akta Orang Kurang Upaya 2021, pihak kerajaan melalui Jabatan Pembangunan Masyarakat, Kementerian Kebudayaan, Belia dan Sukan dengan kerjasama Kementerian Kesihatan telah menyediakan satu platform Sistem Pendaftaran Kebangsaan OKU bagi pengumpulan data yang bertujuan untuk memantau golongan OKU di negara ini. Setakat ini seramai 1,536 orang OKU telah didaftarkan ke dalam Pendaftaran Kebangsaan Orang Kelainan Upaya. 6. Insya Allah, berkaitan mengenai system pendaftaran tersebut, Kad OKU akan dikeluarkan bagi setiap individu OKU yang berdaftar. Persediaan bagi Kad OKU tersebut telah giat dilaksanakan melalui perbincangan bersama pihak MKOKU dan agensi- agensi kerajaan lain, dari segi reka bentuk Kad OKU dan paling penting, bagi mendapatkan persetujuan dari segi faedah-faedah yang akan diberikan kepada pemegang Kad OKU. Antara pencapaian yang dapat dilihat juga, adalah peningkatan kesedaran awam mengenai penyertaan golongon OKU dalam pasaran pekerjaan, dan kita amat menyambut baik usaha berterusan agensi kerajaan, khususnya pihak Sekretariat Tetap Manpower Planning Employment Council (MPEC), Jabatan Perdana Menteri. Sewaktu Ekspo Kerjaya 2023, pihak MPEC, telah mengusahakan sejumlah 66 peluang pekerjaan khusus bagi golongan OKU yang ditawarkan oleh syarikat-syarikat swasta. Ini setentunya mendukung hasrat negara agar golongan OKU diberi peluang yang sama dengan masyarakat awam. 7. Dari segi Pendidikan, Alhamdulillah negara sedang menuju ke arah pendidikan secara holistik, yang mana Jabatan Pendidikan Khas, Kementerian Pendidikan telah melancarkan Buku Rangka Kerja dan Buku Panduan Pendidikan Khas bagi Ibubapa dan guru-guru pada 2 Februari 2023 yang digunakan sebagai panduan menilai tahap keperluan pendidikan seseorang murid dan intervensi yang diperlukan bagi memastikan akses pendidikan mereka tidak terjejas. Dalam pada itu, Sekolah Al-Ameerah Al-Hajjah Maryam juga telah didaftarkan sebagai institusi pendidikan swasta yang julungkali menyediakan pendidikan khas bagi kanak-kanak OKU di peringkat tadika dan rendah. 8. Bersempena Hari Antarabangsa Orang Kelainan Upaya (HAOKU) tahun 2023, marilah kita sama-sama memperkukuhkan semangat dan tekad sebagai satu negara untuk Perutusan YB Menteri KKBS, Hari Antarabangsa OKU 2023| 2
mencapai kualiti hidup tinggi bagi golongan orang kelainan upaya, khususnya dalam merancang dan melaksanakan inisiatif dalam bidang-bidang berkepentingan termasuk sektor pendidikan, kesihatan, sosial, digital, ekonomi, dan sukan demi manfaat golongan OKU yang perlu untuk dijaga dan dipeduli. Ke arah itu, sama-samalah kita bertindak dan berusaha mempertingkatkan kualiti kehidupan serta akses OKU dalam pelbagai sudut untuk memastikan kesejahteraan mereka, disamping memastikan yang golongan ini akan terus menyumbang ke arah peningkatan sosial, kemajuan ekonomi, kemakmuran negara, dan ke arah mencapai Wawasan Brunei 2035. 9. Dengan segala kerendahan hati, saya merakamkan setinggi-tinggi penghargaan dan terima kasih atas segala jasa dan pengorbanan yang telah disumbangkan oleh setiap OKU di negara ini termasuk para ibu bapa, penjaga, tenaga pengajar sekolah dan institusi latihan. Marilah sama-sama kita mendoakan semoga orang-orang kelainan upaya di Negara ini akan sentiasa dilindungi, dikurniakan kesihatan dan keazaman yang tinggi. Akhirnya, diucapkan Selamat Hari Antarabangsa Orang Kelainan Upaya. Kasihi dan Lindungi Orang Kelainan Upaya. Perutusan YB Menteri KKBS, Hari Antarabangsa OKU 2023| 3